טור מנוקד אורח חיים תקיב
אֵין מְבַשְּׁלִין לְצֹרֶךְ גּוֹי בְּיוֹם טוֹב.
הִלְכָּךְ אֲפִלּוּ לְהַזְמִינוֹ אָסוּר שֶׁמָּא יַרְבֶּה בִּשְׁבִילוֹ.
וְדַוְקָא לְהַזְמִינוֹ - דְּכֵיוָן שֶׁרוֹצֶה לְכַבְּדוֹ חַיְשִׁינָן שֶׁמָּא יַרְבֶּה בִּשְׁבִילוֹ.
אֲבָל לְעַבְדּוֹ וְשִׁפְחָתוֹ בְּבֵיתוֹ, וְכֵן שָׁלִיחַ הַשָּׁלוּחַ לוֹ - מֻתָּר לְהַאֲכִילָם עִמּוֹ, וְלֹא חַיְשִׁינָן שֶׁמָּא יַרְבֶּה בִּשְׁבִילָם.
כָּתַב הָרַמְבַּ"ם: אֲבָל אִם בָּא הַגּוֹי מֵאֵלָיו אֹכֵל עִמּוֹ שֶׁכְּבָר הֱכִינוּהוּ.
וְאֵינוֹ נִרְאֶה - דְּאַף עַל פִּי שֶׁכְּבָר הֱכִינוּהוּ, אַכַּתִּי אִיכָּא לְמֵיחַשׁ שֶׁמָּא יַרְבֶּה בִּשְׁבִילוֹ אִם הוּא חָשׁוּב וְרָאוּי לְכָךְ.
אֶלָּא צָרִיךְ שֶׁיֹּאמַר לוֹ 'אִם יַסְפִּיק לְךָ בַּמֶּה שֶׁהֵכַנּוּ לְעַצְמֵנוּ בֹּא וֶאֱכֹל'.

אַנְשֵׁי הַמֶּלֶךְ שֶׁמֻּטָּל עַל בְּנֵי הָעִיר לֶאֱפוֹת לָהֶם - אָסוּר לֶאֱפוֹת לָהֶם בְּיוֹם טוֹב.
אֲפִלּוּ אִם אֵינָם מַקְפִּידִין אִם יֹאכַל הַיִּשְׂרָאֵל מִמָּה שֶׁהוּא אוֹכֵל.
וּבַהֲלָכוֹת גְּדוֹלוֹת הִתִּיר אִם אֵינָם מַקְפִּידִין.
וְכֵן כָּתַב הָרַמְבַּ"ם: אַנְשֵׁי הַחַיִל שֶׁנָּתְנוּ קֶמַח שֶׁלָּהֶם לְיִשְׂרָאֵל לֶאֱפוֹת לָהֶן, אִם אֵינָם מַקְפִּידִין שֶׁהַיִּשְׂרָאֵל אוֹכֵל מִמֶּנּוּ מֻתָּר לֶאֱפוֹת לָהֶם.
וְאֵינוֹ כֵּן לְפִי גִּרְסַת הַגְּמָרָא שֶׁלָּנוּ.

וּכְשֵׁם שֶׁאָסוּר לְבַשֵּׁל לְצֹרֶךְ גּוֹיִים, כָּךְ אָסְרוּ לְבַשֵּׁל לְצֹרֶךְ כְּלָבִים.
וְדַוְקָא בִּשּׁוּל וַאֲפִיָּה, אֲבָל לְטַלְטֵל מְזוֹנוֹת וְלִתֵּן לִפְנֵיהֶם מֻתָּר אֲפִלּוּ בְּשַׁבָּת.
וְאַבִי הָעֶזְרִי וְהָרַב רַבֵּנוּ זְרַחְיָה הַלֵּוִי כָּתְבוּ שֶׁמֻּתָּר לְבַשֵּׁל לְצֹרֶךְ כְּלָבִים.
וְלֹא נְהִירָא לַאֲדוֹנִי אָבִי הָרֹא"שׁ זַ"ל.